গিরীশপার্ক কাণ্ডে নির্বাচন কমিশনারকে রিপোর্ট দিলেন নগরপাল। রিপোর্টে গোষ্ঠীদ্বন্দ্বের জেরেই গুলি চলেছে বলে উল্লেখ করা হয়েছে। কিন্তু, কোথাও উল্লেখ নেই শাসকদলের নাম। শনিবার ভোটের শেষলগ্নে গিরীশপার্কে গুলিবিদ্ধ হন এসআই জগন্নাথ মণ্ডল। সোমবার কলকাতা পুলিস কমিশনারের কাছে ঘটনার রিপোর্ট তলব করেন রাজ্য নির্বাচন কমিশনার সুশান্ত উপাধ্যায়। কিন্তু, বুধবার বিকেল পর্যন্ত সেই রিপোর্ট জমা দেননি নগরপাল। রাজ্যপালের সঙ্গে বৈঠকে সেকথা জানিয়েও আসেন নির্বাচন কমিশনার।শেষপর্যন্ত রাতে নগরপাল কমিশনে রিপোর্ট জমা দেন। । রিপোর্টে বলা হয়েছে...ভোটের দিন গিরীশপার্ক এলাকায় কংগ্রেস-তৃণমূল সংঘর্ষ চলছিল। প্রথমে কংগ্রেস অফিস ভাঙচুর হয়। খবর পেয়ে ছুটে যায় পুলিস। প্রাথমিকভাবে গোলমাল সামাল দেয়। কিছু পরে ফের রাজেন্দ্র মল্লিক  রোডে গোলমাল বাধে। ঘটনাস্থলে পৌছন গিরীশ পার্ক থানার SI জগন্নাথ মণ্ডল। সেখানে তখন দুই গোষ্ঠীর সংঘর্ষ চলছিল। সেই সংঘর্ষ থামাতে গিয়েই গুলিবিদ্ধ হন জগন্নাথ মণ্ডল। গুলি চালনার ঘটনায় শাসকদলের দুই কর্মী ও তৃণমূল আশ্রিত দুষ্কৃতীরা গ্রেফতার হয়েছে। প্রশ্ন উঠছে নগরপালের দেওয়া রিপোর্টে কেন শাসকদলের জড়িত থাকার কোনও উল্লেখ নেই। গোষ্ঠী সংঘর্ষের কথা বলা হলেও কাদের মধ্যে সংঘর্ষ নগরপালের রিপোর্টে তাও স্পষ্ট নয়।